
Forord

Ett av favoritt-kunstverkene mine står på et fortau ikke så langt fra Sofia-katedralen i Kyiv. Det er en skulptur av en kosakk til hest, stående på et kart over Ukraina. Spissen på lansen hans peker mot en drage, som har slått klørne i den østligste delen av landet mens halen dens hviler på den okkuperte Krymhalvøya. Dragen har to hoder. Begge er utstyrt med kroner akkurat som den tohodede ørnen i det russiske riksvåpenet.

Selv om dragen brøler truende, virker den ganske passiv sammenlignet med den kampklare kosakken som tilsynelatende er klar til å spidde den på lansen sin. Budskapet er klart: Ukraina har klart å stå imot flere år med russisk krigføring, og kommer til å vinne til slutt.

Skulpturen ble satt opp i 2015, ett år etter at Russland invaderte og okkuperte Krymhalvøya og startet en langvarig krig i Øst-Ukraina. Fullskala-invasjonen som begynte 24. februar 2022 var nemlig ikke starten på Russlands krig mot Ukraina, men en ny fase i krigen Russland har ført mot Ukraina siden 2014, ved hjelp av russiske soldater og med to russiskkontrollerte opprørsrepublikker som våpen.

De russiske forsøkene på å ta kontroll over nabolandet ved hjelp av desinformasjon og politisk manipulering begynte imidlertid lenge før 2014. Helt fra han kom til makten har det å beholde kontroll over Ukraina vært sentralt for Vladimir Putin, slik det også har vært for tidligere russiske og sovjetiske ledere.

Bakgrunnen for dette ligger i den lange felles historien og i den rollen som Ukraina og Kyiv har spilt og fortsatt spiller i den russiske identiteten. For Putin er Ukraina en del av Russland, og ukrainerne er russere. Hvis de ikke forstår dette selv, er det et resultat av vestlig renkespill for å skade Russland.

Akkurat nå er det seksten måneder siden jeg ble vekket av nyhetssjefen i avisen Vårt Land, som spurte om jeg kunne komme på jobb med en gang: Russland hadde invadert Ukraina. Jeg hadde forventet en mindre invasjon i øst, men ikke noe som dette. Dessuten hadde jeg venner og kjente både i Kyiv og andre steder i Ukraina, og måtte sjekke om de var i live og så trygge som det gikk an å bli i en såpass forferdelig situasjon. Den første uka våget jeg knapt å legge meg til å sove, av frykt for å våkne til nyhetene om at Kyiv hadde falt.

Slik gikk det heldigvis ikke, selv om krigen og ødeleggelsene fortsatt pågår med uforminsket styrke. For tre uker siden ble den store demningen ved Nova Kakhovka ødelagt, etter alt å dømme av russiske okkupanter. Flere tusen kvadratkilometer av Sør-Ukraina ble oversvømt,, inklusive naturreservater og viktige jordbruksområder, og det er fortsatt usikkert hvor mange som har mistet livet.

Samtidig er Ukraina i gang med en lenge forventet motoffensiv. Foreløpig er det umulig å forutse hva den vil føre til, bortsett fra at den vil kunne endre mye på den militære situasjonen på bakken.

I skrivende stund domineres nyhetsbildet av det russiske leiesoldatselskapet Wagner-gruppen, som har gjort opprør mot Putin og den russiske militære ledelsen. Soldater fra Wagner-gruppen var i gang med å marsjere mot Moskva da de trakk seg tilbake 20 mil fra den russiske hovedstaden. Høyst sannsynlig har dette gitt Putins autoritet et kraftig slag for baugen.

Det siste som gjenstår er å takke alle dem som har bidratt til at denne boka ble til. Først og fremst vil jeg takke venner, kjente og alle dem jeg har jobbet sammen med eller intervjuet i Ukraina siden 2014. Videre vil jeg takke mine venner Jarle Zachrisson og Cathrine Räisänen Andersen, som overbeviste meg om at jeg burde skrive denne boka en sommerkveld i 2022.

Til slutt vil jeg takke alle som har hjulpet med innspill og kritikk underveis: Arne Bård Dalhaug, Michael Gentile, Adrien Nonjon, Tor Bukkvoll, Elin Litivchenko, Mykyta Konovalov, Martin Paulsen, Ivar Dale, Torgrim Eggen, Bjørn Johan Berger og mange, mange andre. Ikke minst vil jeg takke fagkonsulent Kalle Kniivilä, og Humanist forlag for nok et godt samarbeid.

Oslo, juni 2023

